Pula osaavasta työvoimasta voi estää hakukonejätti Googlen lisäinvestoinnit Suomeen. Googlea vaivaava työvoimapula on ollut Haminassa tiedossa. Se kuitenkin tuli yllätyksenä, että pula vaikuttaisi investointiaikeisiin.

Rekrytointiongelmat on otettu vakavasti ja niitä on yritetty ratkaista TE-keskuksen ja kehitysyhtiö Cursorin kanssa. Selvittelyt jatkuvat investointien peruuntumisen uhkan tultua ilmi.

– Koko seutu tekee parhaansa Googlen eteen, vakuuttaa Haminan kaupunginjohtaja Hannu Muhonen.

Ulkomaankauppaministeri Lenita Toivakka hämmästelee Helsingin Sanomien verkkosivuilla (siirryt toiseen palveluun)sitä, että työvoiman kysyntä ja tarjonta eivät kohtaa.

– Vaikka työttömiä seudulla on, niin he eivät suoraan voi sijoittua Googlelle. Koulutusyhteistyötä Google tekee jo oppilaitosten kanssa ja varmasti muitakin kursseja voidaan järjestää, sanoo kaupunginjohtaja Muhonen.

Google on ollut tyytyväinen Haminaan ja sen tarjoamaan yhteistyöhön, mutta se harmittelee työvoimapulaa. Google hakee jatkuvasti uusia työntekijöitä.

Asiasta uutisoi Helsingin Sanomat.